ศปถ. เผยวันแรกอุบัติเหตุ “สงกรานต์” เสียชีวิต 26 บาดเจ็บนับร้อย
ศปถ. เผยสถิติอุบัติเหตุวันแรกในช่วง 7 วันอันตราย “สงกรานต์” พบเสียชีวิต 26 ราย โดยสาเหตุมาจากขับรถเร็ว และไม่สวมหมวกกันน็อค ขณะที่ ปภ.ระบุตัวเลขอุบัติเหตุวันแรกปีนี้ลดลงจากปีที่แล้วกว่า 40%
ศปถ. เผยสถิติอุบัติเหตุวันแรกในช่วง 7 วันอันตราย “สงกรานต์” พบเสียชีวิต 26 ราย โดยสาเหตุมาจากขับรถเร็ว และไม่สวมหมวกกันน็อค ขณะที่ ปภ.ระบุตัวเลขอุบัติเหตุวันแรกปีนี้ลดลงจากปีที่แล้วกว่า 40 %
13 เม.ย. 2565

นายนิรัตน์ พงษ์สิทธิถาวร รองปลัดกระทรวงมหาดไทย เปิดเผยข้อมูลของศูนย์อำนวยการป้องกันและลดอุบัติเหตุทางถนน หรือ ศปถ. ในช่วง 7 วันอันตรายเทศกาลสงกรานต์ ว่า เมื่อวานนี้ (11 เม.ย. 2565) เป็นวันแรกที่เริ่มมีการติดตามข้อมูลอุบัติเหตุทางถนน ซึ่งเป็นวันแรกของการรณรงค์ “ชีวิตวิถีใหม่ ขับขี่อย่างปลอดภัย ไร้อุบัติเหตุ” ช่วงเทศกาลสงกรานต์ พบเกิดอุบัติเหตุ 237 ครั้ง ผู้เสียชีวิต 26 ราย ผู้บาดเจ็บ 238 ราย
โดยสาเหตุที่ทำให้เกิดอุบัติเหตุสูงสุด ได้แก่ ขับรถเร็วเกินกำหนด, ดื่มแล้วขับ ซึ่งยานพาหนะที่เกิดอุบัติเหตุสูงสุด ได้แก่ รถจักรยานยนต์ ส่วนใหญ่เกิดบนถนนกรมทางหลวง โดยจังหวัดที่เกิดอุบัติเหตุสูงสุด ได้แก่ นครศรีธรรมราช จำนวน 12 ครั้ง จังหวัดที่มีผู้บาดเจ็บสูงสุด ได้แก่ นครศรีธรรมราช จำนวน14 ราย และ จังหวัดที่มีผู้เสียชีวิตสูงสุด ได้แก่ สุพรรณบุรี จำนวน 3 ราย ขณะที่ผู้บาดเจ็บและเสียชีวิตอยู่ในช่วงอายุ 20 – 29 ปี
ทั้งนี้ ศปถ.ได้ประสานจังหวัดดูแลความปลอดภัยและอำนวยความสะดวกในการเดินทางของประชาชนควบคู่กับการเฝ้าระวังและป้องกันการแพร่ระบาดของโรคติดเชื้อไวรัสโควิด – 19 เน้นการเรียกตรวจและบังคับใช้กฎหมายอย่างเข้มงวด โดยเฉพาะเส้นทางเลี่ยง ทางลัด และทางเชื่อมต่อสู่ถนนสายหลักในจังหวัดต่างๆ ซึ่งส่วนใหญ่เป็นถนนทางตรงวิ่งสวนเลน และไม่มีเกาะกลาง จึงสามารถใช้ความเร็วได้สูง ทำให้เสี่ยงต่อการเกิดอุบัติเหตุ
ด้านนายบุญธรรม เลิศสุขีเกษม อธิบดีกรมป้องกันและบรรเทาสาธารณภัย หรือ ปภ. ในฐานะเลขานุการ ศปถ. ระบุว่า จากข้อมูลสถิติวันแรกที่มีการเฝ้าระวังในช่วงเทศกาลสงการนต์ พบว่าจำนวนอุบัติเหตุ ผู้บาดเจ็บ และผู้เสียชีวิตลดลงกว่าร้อยละ 40 เมื่อเทียบกับค่าเฉลี่ยวันแรกของการรณรงค์ย้อนหลัง 3 ปี แต่สาเหตุหลักยังคงเกิดจากการขับรถเร็วและการดื่มแล้วขับ ขณะที่พฤติกรรมเสี่ยงที่ทำให้ผู้ประสบเหตุเสียชีวิต คือการขับขี่รถจักรยานยนต์โดยไม่สวมหมวกนิรภัย ศปถ. จึงได้ประสานจังหวัดเข้มงวดกวดขันการไม่ใช้อุปกรณ์นิรภัยของผู้ขับขี่ เพื่อลดอัตราการบาดเจ็บเสียชีวิตจากอุบัติเหตุ
อย่างไรก็ตาม ศปถ.คาดว่าตลอดทั้งวัน เส้นทางหลายสายจะยังมีปริมาณรถหนาแน่นต่อเนื่อง จึงขอฝากผู้ใช้รถใช้ถนนทุกคนปฏิบัติตามกฎหมายจราจรอย่างเคร่งครัด ไม่ขับรถเร็ว หากขับรถระยะทางไกลให้หยุดพักรถทุก 1-2 ชั่วโมง ไม่ฝืนขับรถเมื่อมีอาการง่วงนอน เพื่อให้เดินทางถึงจุดหมายอย่างปลอดภัยสำหรับประชาชนที่ประสบหรือพบเห็นอุบัติเหตุ สามารถแจ้งเหตุได้ทางสายด่วนนิรภัย 1784 หรือแจ้งเหตุทางไลน์ “ปภ.รับแจ้งเหตุ1784” โดยเพิ่มเพื่อน Line ID @1784DDPM เพื่อประสานให้การช่วยเหลือต่อไป